Tožba, vložena 17. novembra 2023 – Fondazione Save The Chickens/Komisija
(Zadeva T-1086/23)
Jezik postopka: italijanščina
Stranki
Tožeča stranka: Fondazione Save The Chickens ETS (Milano, Italija) (zastopnik: C. Ceriello, odvetnik)
Tožena stranka: Evropska komisija
Predlogi
Tožeča stranka Splošnemu sodišču predlaga, naj:
razglasi ničnost odločbe o razveljavitvi evropske državljanske pobude „End The Slaughter Age“ zaradi nedoseganja kvoruma enega milijona podpisov (povezava: ) in ob izvedbi ponovnega štetja razglasi, da je kvorum milijona podpisov dosežen, s čimer naj se evropska državljanska pobuda „End the Slaughter Age“ razglasi za veljavno;
podredno, Komisiji naloži, da izvede ponovno štetje glasov in da razglasi veljavnost podpisov na papirju v vsakršni obliki oziroma v obliki že same pripravljenosti za oddajo podpisa, izraženi organizatorjem;
še bolj podredno, glede na stanje zbranih podpisov in ponavljajoče se in trajne motnje v delovanju portala v letu zbiranja podpisov, naj se vzpostavi ponovna uvedba roka za zbiranje podpisov s podaljšanjem zbiranja podpisov na spletu za dodatnih 30 dni, in sicer zato, da lahko osebe, ki so organizatorjem izrazile pripravljenost za oddajo podpisa, to potrdijo na spletu.
Tožbena razloga in bistvene trditve
Tožeča stranka v utemeljitev tožbe navaja dva tožbena razloga.
Prvi tožbeni razlog: izpodbijanje nepravilnega štetja vseh podpisov v papirnati obliki, navedenih tudi v povzetku tožbe. Zatrjuje se, da je pripravljenost za oddajo podpisa tako na spletu kot „analogno“ mogoče izraziti na različne načine, poleg tega, da lahko sama združenja, ki se predstavljajo kot nosilci razpršenih interesov, pokažejo izrecno pripravljenost državljanov za oddajo podpisa.
Drugi tožbeni razlog: uradni portal Komisije za zbiranje podpisov so skozi čas pestili tehnični problemi, ki so državljanom preprečili oddajo podpisa, zlasti med koncem tedna, kadar je vedno obstajala največja verjetnost za pridobitev podpisov od državljanov. Zato je bila kršena pravica do celega leta za oddajo podpisa preko spleta, kajti podaljšanja zbiranja podpisov za en sam dan, ki ga je odobrila Komisija, ni mogoče šteti za zadostnega.
____________